b"\n_START_ARTICLE_\nPlecs de cl\xc3\xa0usules\n_START_PARAGRAPH_\nEls Plecs de cl\xc3\xa0usules es poden definir com els documents a trav\xc3\xa9s dels quals els ens p\xc3\xbablics regulen els diferents aspectes econ\xc3\xb2mics, jur\xc3\xaddics i t\xc3\xa8cnics d\xe2\x80\x99una contractaci\xc3\xb3 p\xc3\xbablica, i formulen els drets i obligacions de les partes contractants, definint en tots els seus aspectes el contracte que es proposen subscriure. En la contractaci\xc3\xb3 administrativa \xc3\xa9s tradicional distingir entre els plecs de cl\xc3\xa0usules administratives generals, particulars i els plecs de prescripcions t\xc3\xa8cniques.\n_START_SECTION_\nPlecs de cl\xc3\xa0usules administratives generals\n_START_PARAGRAPH_\nTenen per objecte regular els aspectes de car\xc3\xa0cter general que han de ser aplicables a tots els contractes amb objecte an\xc3\xa0leg al previst al corresponent plec general. L\xe2\x80\x99elaboraci\xc3\xb3 i l\xe2\x80\x99aprovaci\xc3\xb3 d\xe2\x80\x99aquests plecs t\xc3\xa9 car\xc3\xa0cter potestatiu tant per a l\xe2\x80\x99administraci\xc3\xb3 estatal com per a l\xe2\x80\x99auton\xc3\xb2mica i local.\n_START_SECTION_\nEls plecs de cl\xc3\xa0usules administratives particulars\n_START_PARAGRAPH_\nAquests plecs contenen les declaracions que s\xc3\xb3n espec\xc3\xadfiques del contracte de qu\xc3\xa8 es tracta i del procediment i els criteris d'adjudicaci\xc3\xb3. Excepte per als contractes menors, \xc3\xa9s requisit obligatori en la contractaci\xc3\xb3 la inclusi\xc3\xb3 a l\xe2\x80\x99expedient del plec de cl\xc3\xa0usules administratives particulars, que ser\xc3\xa0 aprovat per l\xe2\x80\x99\xc3\xb2rgan de contractaci\xc3\xb3 pr\xc3\xa8viament o conjuntament a l\xe2\x80\x99autoritzaci\xc3\xb3 de la despesa, i sempre abans de la licitaci\xc3\xb3 del contracte o, si no n\xe2\x80\x99hi ha, abans de l\xe2\x80\x99adjudicaci\xc3\xb3 provisional. En els plecs de cl\xc3\xa0usules administratives particulars s\xe2\x80\x99han d\xe2\x80\x99incloure els pactes i les condicions definidores dels drets i obligacions de les parts del contracte, i la resta de mencions requerides per la llei 30/2007 i les seves normes de desenvolupament._NEWLINE_L\xe2\x80\x99aprovaci\xc3\xb3 dels plecs de cl\xc3\xa0usules administratives particulars correspon a l\xe2\x80\x99\xc3\xb2rgan de contractaci\xc3\xb3 i un cop aprovats, formen part integrant del contracte.\n_START_SECTION_\nEls plecs de prescripcions t\xc3\xa8cniques\n_START_PARAGRAPH_\nL\xe2\x80\x99\xc3\xb2rgan de contractaci\xc3\xb3 haur\xc3\xa0 d\xe2\x80\x99aprovar amb anterioritat a l\xe2\x80\x99autoritzaci\xc3\xb3 de la despesa o conjuntament amb aquesta, i sempre abans de la licitaci\xc3\xb3 del contracte o, si no n\xe2\x80\x99hi ha, abans de la seva adjudicaci\xc3\xb3 provisional, els plecs i documents que continguin les prescripcions t\xc3\xa8cniques particulars que hagin de regir la realitzaci\xc3\xb3 de la prestaci\xc3\xb3. Les prescripcions t\xc3\xa8cniques hauran de permetre l\xe2\x80\x99acc\xc3\xa9s en condicions d\xe2\x80\x99igualtat dels licitadors sense que puguin tenir per efecte la creaci\xc3\xb3 d\xe2\x80\x99obstacles injustificats a l\xe2\x80\x99obertura dels contractes p\xc3\xbablics a la compet\xc3\xa8ncia."